ΓΡΑΠΤΗ ΕΡΩΤΗΣΗ P-1869/96 υποβολή: Doeke Eisma (ELDR) προς την Επιτροπή (28 Iουνίου 1996)

Θέμα: Το φράγμα Μπακούν στη Μαλαισία

Όσον αφορά τη συμβολή της Επιτροπής στη συζήτηση της 18ης Απριλίου 1996, για την κατασκευή του φράγματος Μπακούν στη Μαλαισία, υποβάλλουμε τα ακόλουθα ερωτήματα:

1. Είναι η Επιτροπή καλώς πληροφορημένη σχετικά με τη διαδικασία και τα αποτελέσματα τής τετραμερούς Αξιολόγησης των Περιβαλλοντικών Επιπτώσεων (ΑΠΕ); Ποία η γνώμη της Επιτροπής σχετικά με την ΑΠΕ; Γνωρίζει η Επιτροπή κατά πόσον τα αποτελέσματα της ΑΠΕ θα διατεθούν στο κοινό προς έλεγχο;

2. Με ποιό τρόπο έλαβε υπόψη η Επιτροπή τα ψηφίσματα που έχει εγκρίνει από το 1988 το Ευρωπαϊκό Κοινοβούλιο σχετικά με το Σαραβάκ, κατά τη συνεργασία της με τη Μαλαισία;

3. Ποία τα αποτελέσματα του αιτήματος που υπέβαλε η Επιτροπή στις αντιπροσωπίες της στην Νοτιοανατολική Ασία να παρακολουθούν δηλαδή την εξέλιξη του φράγματος Μπακούν;

4. Ποίος ο αντίκτυπος του φράγματος Μπακούν στα έργα που υποστηρίζει η Ευρωπαϊκή Ένωση στο Σαραβάκ, ιδίως σχετικά με την προστασία των δασών και τη βιώσιμη δασική διαχείριση;

5. Είναι πρόθυμη η Επιτροπή να προωθήσει την έκδοση κωδίκων συμπεριφοράς για όλες τις ευρωπαϊκές εταιρίες που αναπτύσσουν δραστηριότητα σε τρίτες χώρες;

6. Ποία η γνώμη της Επιτροπή σχετικά με το φράγμα Μπακούν;

Απάντηση του κ. Marνn εξ ονόματος της Επιτροπής (22 Ιουλίου 1996)

1. Σε γενικές γραμμές, η Επιτροπή θεωρεί τη διαδικασία της μελέτης περιβαλλοντικών επιπτώσεων (ΜΠΕ) ως ένα σπουδαίο εργαλείο για την εξασφάλιση της δυνατότητας λήψης αποφάσεων με βάση την καλή γνώση των πραγματικών δεδομένων, καθώς και για την άρτια σχεδίαση των αναπτυξιακών έργων. Η μεθόδευση της συμμετοχής του κοινού στον προσδιορισμό του αντικειμένου και την αξιολόγηση των ΜΠΕ περιορίζει τον κίνδυνο συγκρούσεων συμφερόντων και επαυξάνει την πιθανότητα ευόδωσης των σχεδίων. Τούτο ισχύει όλως ιδιαιτέρως όταν πρόκειται για ζητήματα επανεγκατάστασης.

Παρόλα αυτά, η Επιτροπή δεν έχει θέση στη διαδικασία κατάρτισης της ΜΠΕ για το έργο κατασκευής της μονάδας παραγωγής υδροηλεκτρικής ενέργειας του Μπακούν στην περιοχή του Σαραβάκ και δεν είναι, ως εκ τούτου, σε θέση να σχολιάσει τις λεπτομέρειες του περιεχομένου των τεσσάρων περιβαλλοντικών μελετών που εκπονούνται ήδη για το συγκεκριμένο έργο. Η Επιτροπή δεν έχει υπόψη της κανένα πρόσθετο στοιχείο σχετικό με τη δυνατότητα του ευρέος κοινού να πληροφορηθεί τα πορίσματα των εν λόγω μελετών περιβαλλοντικών επιπτώσεων.

2. Η Επιτροπή έχει υιοθετήσει μια πολιτική εποικοδομητικού διαλόγου και συνεργασίας με την κυβέρνηση της Μαλαισίας, με στόχο την επίτευξη πρακτικών χρήσεων γης οι οποίες να ανταποκρίνονται περισσότερο στις αρχές της αειφορίας και της δικαιοσύνης. Η Επιτροπή έχει καταβάλει προσπάθειες για την κατάστρωση δασικών σχεδίων σε συνεργασία με φορείς της Μαλαισίας, με σκοπό την υιοθέτηση καλύτερων πρακτικών υλοτομίας και την παροχή πληροφόρησης σχετικά με τις χρήσεις γης 7 με τον τρόπο αυτό θα επιτευχθεί η αειφόρος διαχείριση των δασών.

3. Το Αξιότιμο Μέλος του Κοινοβουλίου γνωρίζει ασφαλώς ότι η Επιτροπή δεν διαθέτει αντιπροσωπεία στη Μαλαισία, αλλά ότι η χώρα αυτή καλύπτεται από την αντιπροσωπεία της Επιτροπής στη Μπανγκόκ. Αυτή η τελευταία συλλέγει συστηματικά πληροφορίες (προερχόμενες κυρίως από τον τοπικό και περιφερειακό τύπο) σχετικά με όλα τα ζητήματα που άπτονται του αναπτυξιακού έργου του φράγματος του Μπακούν 7 με τον τρόπο αντιμετωπίζεται η μη διαβίβαση στην Επιτροπή επίσημων εκθέσεων.

4. Το φράγμα του Μπακούν δεν είχε έως σήμερα άμεσες συνέπειες για κοινοτικά προγράμματα τα οποία αφορούν τη διαφύλαξη και αειφόρο διαχείριση των δασών. Οι ανησυχίες που έχουν εκφρασθεί από πολλές πλευρές σχετικά με μη αειφόρες πρακτικές ξύλευσης στο Σαραβάκ οδήγησαν στη διάθεση πόρων για τη χρηματοδότηση ενός περιορισμένης κλίμακας προγράμματος κατάρτισης, στόχος του οποίου είναι η βελτίωση των πρακτικών υλοτομίας στη συγκεκριμένη διοικητική περιφέρεια.

5. Όσον αφορά τους κώδικες δεοντολογίας που ισχύουν για τους ευρωπαίους επενδυτές, η Επιτροπή επαναλαμβάνει τη θέση που έχει υιοθετήσει σε σχέση με την απόφαση που το Κοινοβούλιο εξέδωσε με δική του πρωτοβουλία σχετικά με το φράγμα του Μπακούν ((PE 198.355-34-0496, 0500 7 0522 7 Ε-0551/96 d/d 18.4.1996. )). Η Επιτροπή είναι της άποψης ότι δεν θα ήταν σκόπιμο να προταθεί η θέσπιση οιουδήποτε επιπλέον μέτρου πλην των μέτρων που ενδεχομένως ισχύουν ήδη στα κράτη μέλη σε σχέση με τις ευρωπαϊκές επιχειρήσεις που δραστηριοποιούνται στην Ασία. Το ενδιαφέρον της Κοινότητας για τη συγκεκριμένη περιφέρεια συνεπάγεται την απόδοση μεγάλης έμφασης στη συγκρότηση κοινών επιχειρήσεων μεταξύ ευρωπαϊκών και ασιατικών εταιρειών, τη μεταφορά τεχνολογίας και την αναβάθμιση των δράσεων οικονομικής συνεργασίας, με γνώμονα τις αναπτυξιακές και οικονομικές στρατηγικές που η Κοινότητα ακολουθεί έναντι της Ασίας.

6. Προς το παρόν η Επιτροπή δεν διαθέτει επαρκή και αξιόπιστα στοιχεία τεχνικού χαρακτήρα σχετικά με τις επιπτώσεις του φράγματος, με αποτέλεσμα να μην είναι σε θέση να διατυπώσει τεκμηριωμένη άποψη επ' αυτού. Η Επιτροπή θα εξακολουθήσει να παρακολουθεί στενά το ζήτημα και θα προβεί στις κατάλληλες ενέργειες, αν περιέλθουν σε γνώση της στοιχεία ανώτερης στάθμης.

Λαμβάνοντας υπόψη την κλίμακα του συγκεκριμένου κατασκευαστικού έργου, καθώς και τις ενδεχόμενες αρνητικές συνέπειές του για τους κατοίκους και για τα δάση του Σαραβάκ, η Επιτροπή συμμερίζεται πράγματι την ανησυχία του Κοινοβουλίου για το φράγμα. Έχει σημασία να μην προχωρήσει το έργο αυτό αν δεν εξετασθούν προηγουμένως, κατά τρόπο διεξοδικό και διαφανή, η τεχνική σκοπιμότητά του, η επάρκεια των εργοληπτών, καθώς και, πρωτίστως, οι ενδεχόμενες αρνητικές περιβαλλοντικές και κοινωνικές συνέπειες των έργων που προβλέπεται να εκτελεσθούν. Σε περίπτωση που, μετά την εξέταση των παραπάνω παραμέτρων, αποφασισθεί η κατασκευή του φράγματος, πρέπει να θεσπισθούν μέτρα με τα οποία να διασφαλίζονται τα δικαιώματα των αυτόχθονων πληθυσμών και να ελαχιστοποιείται η βλάβη για το περιβάλλον.

Σύμφωνα με δημοσιεύματα του διεθνούς τύπου της 20ης Ιουνίου 1996, δικαστήριο της Μαλαισίας απεφάνθη ότι η κυβέρνηση της χώρας παραβίασε την περιβαλλοντική νομοθεσία όταν παρέσχε την έγκρισή της για την κατασκευή του φράγματος και της μονάδας παραγωγής υδροηλεκτρικής ενέργειας του Μπακούν, στο τροπικό δάσος του Μπόρνεο. Η κύρια σύμβαση για την κατασκευή του φράγματος του Μπακούν κατακυρώθηκε πρόσφατα σε κοινοπραξία ελβετικών, σουηδικών και βραζιλιανών εταιρειών. Με βάση τα στοιχεία που έχει υπόψη της η Επιτροπή, η κυβέρνηση της Μαλαισίας σκοπεύει να ασκήσει προσφυγή κατά της απόφασης αυτής και έχει εν τω μεταξύ αναβάλει την υπογραφή της κύριας συμβάσεως για την κατασκευή του έργου.